લેંઘો હવે પચાસ ઉપરની વયના નિવૃત્ત ગુજ્જેશ જ પહેરે છે. નાડું બાંધવામાં થતી પારાવાર મુશ્કેલીઓ છતાં હજુ નાડાવાળા લેંઘા એટલા જ પહેરાય છે. પહેરનારે પાછું ઇન-ગંજી કર્યું હોય. ઇન-ગંજી એટલે શું? ન સમજ પડી? જો શર્ટ પેન્ટમાં ખોસ્યું હોય તો ઇનશર્ટ કહેવાય, એમ જ ગંજી લેંઘામાં ખોસી હોય તો પછી એ ઇન-ગંજી જ કહેવાય. આવા લોકોમાં લેંઘો ફાંદની ઉત્તરે એટલે કે છાતી તરફ ઉપરથી પહેરવાની ફેશન હોય. ઘણા તો એટલે ઉપર સુધી લેંઘો પહેરતા હોય છે કે ગંજી જો નવ ઇંચ ટૂંકી લે તો કપડાની ઘણી બચત થાય. લેંઘો ઉપરથી પહેરવામાં ફેશન કરતાં સલામતી વધારે કારણભૂત હશે. પાછો આ લેંઘો ગળી કરેલો આછા ભૂરાશ પડતો ઇસ્ત્રી ટાઇટ હોય. નાડાની ગાંઠ શાસ્ત્રીય રીતે મજબૂત, એકદમ મધ્યમાં અને સામેથી જુઓ તો અંગ્રેજીનો આઠડો એકદમ વ્યવસ્થિત દેખાય એમ બાંધી હોય. આમ, લેંઘા પહેરવામાં દેખાતી ચીવટ હકીકતમાં પહેરનારની નવરાશનો પુરાવો આપે છે.